Fietsryer in Muldersdrift oorval, beroof | Maroela Media
'n 57-jarige fietsryer is ernstig beseer toe hy en nog 'n fietsryer (vermoedelik in sy laat 40's) Donderdagoggend op 'n grondpad by Muldersdrift in Gauteng deur twee rowers oorval is.
Russel Meiring, woordvoerder van ER24, sê paramedici is omstreeks 06:35 na die toneel ontbied waar hulle die fietsryer aan die kant van die pad aangetref het. Hy sê daar was toe reeds verskeie sekuriteitsbeamptes op die toneel.
"Die man het verskeie ernstige beserings aan sy been en heup opgedoen," sê Meiring. Quin Young, die administratiewe bestuurder van die sekuriteitsmaatskappy BCI Security, sê die fietsryer se been was gebreek. Dié sekuriteitsmaatskappy was van die eerstes op die toneel.
"Paramedici het probeer om sy pyn te verlig voordat hy na 'n nabygeleë private hospitaal geneem is vir verdere mediese behandeling," het Meiring vertel.
Volgens Young is die twee fietsryers deur twee gewapende mans oorval en beroof.
"Die rowers het klaarblyklik skote afgevuur, maar niemand raakgeskiet nie," vertel Young.
"Soos ons verneem het, moes die beseerde fietsryer sy been gebreek het toe hy in 'n struweling met die rowers betrokke geraak het. Die ander fietsryer het ongedeerd van die voorval afgekom."
Volgens Young het die rowers dié fietsryer se fiets en verskeie waardevolle items gebuit en gevlug.
"Ons beamptes het die rowers agternagesit en probeer opspoor, maar hulle het ongelukkig weggekom."
Maroela Media het 'n navraag aan die provinsiale polisiewoordvoerder gerig, maar wag nog vir terugvoer.
Hoop nie hulle is Pinehaven Kliniek toe nie. Die hospitaal sal hulle erger skade as die rowers aandoen!
Moet se, die berig is mooi duidelik, veral die terloopse "die polisie was ook op die toneel"
Dit gebeur al hoe meer. Vriende van ons is 4 weke terug naby Hartbeesfontein ook beroof en net met hulle bibs gelos. Sterkte aan die fietsryer wat beseer was.